Goeie nuus vir ‘The Voice SA’-aanhangersDie beoordelaars van The Voice SA (Foto: Verskaf) kykNET het Maandagoggend goeie nuus aangekondig vir laatslapers wat die eerste reeks van die gewilde Suid-Afrikaanse The Voice-sangkompetisie misgeloop het. Dié reeks word van 6 Junie om 20:30 weer uitgesaai op kykNET NOU, DStv kanaal 146. Maryke Allers, kykNET se mediabestuurder, sê The Voice SA was die aansteeklikste plaaslike weergawe van ’n werklikheidsprogram nóg. Dié program het sy oorsprong in The Voice of Holland gehad. The Voice was ŉ treffer in die VSA, Australië en Engeland waar bekendes soos Adam Levine, Blake Sheldon, Christina Aguilera, Shakira, Pharrell Williams, Kylie Minogue en Ricky Martin in die ikoniese rooi stoele ingeskuif het. “Die plaaslike weergawe van The Voice is aangebied deur die sjarmante TV-persoonlikheid Lungile Radu en die spitsvondige radio-omroeper Stacey Norman. Die afrigters was Karen Zoid, Kahn Morbee, Lira en Bobby van Jaarsveld. Of kykers nou vir #TeamKaren, #TeamKahn, #TeamLira of #TeamBobby ondersteun het, die reaksie op sosiale media het duidelik laat blyk dat al vier afrigters saam gesorg het vir topvermaak,” het sy gesê. Dié reeks het ook verskeie inspirerende musieklegendes as gaste op die verhoog verwelkom, onder wie die Grammy-wenners Ladysmith Black Mambazo. “Hoewel die reeks verby is, is die opwinding nog lank nie verby nie: binne 48 uur ná die uitreiking van die eerste The Voice SA-album asook enkelsnitte van die 13 top-deelnemers, het die sangtalent van dié kompetisie koning gekraai op die Suid-Afrikaanse iTunes-treffersparade – sowel op die album- as enkelsnit-trefferslyste,” het Allers bygevoeg. Universal Music het intussen ook aangedui hulle wil opnamekontrakte aanbied aan tien Voice-deelnemers. Dit volg nadat twee van die agt top-deelnemers, Zoë Modiga en Thembeka Mnguni, reeds by Universal geteken het.